**NACRT**

Na temelju članka 6. stavka 4. Zakona o zaštiti od buke („Narodne novine“, br. 30/09, 55/13, 153/13, 41/16, 114/18 i 14/21) ministar zdravstva donosi

**PRAVILNIK O NAJVIŠIM DOPUŠTENIM RAZINAMA BUKE S OBZIROM NA VRSTU IZVORA BUKE, VRIJEME I MJESTO NASTANKA**

# Članak 1.

Ovim Pravilnikom propisuju se najviše dopuštene razine buke s obzirom na vrstu izvora buke, vrijeme i mjesto nastanka.

# Članak 2.

(1) Pojedini pojmovi u smislu ovoga Pravilnika imaju sljedeće značenje:

1) *Izvor buke* jest svaki stroj, uređaj, instalacija, postrojenje, tehnološki postupak, cestovni promet, pružni promet, zračni promet, vodni promet, kao i buka industrijskih pogona i postrojenja, elektroakustički uređaj za emitiranje glazbe i govora. Izvorima buke smatraju se i cjeline kao nepokretni i pokretni objekti te otvoreni i zatvoreni prostori za rekreaciju, igru, ples, predstave, koncerte, slušanje glazbe i sl.

2) *Boravišni prostor* jest svaki otvoreni i zatvoreni prostor u kojem ljudi borave trajno ili privremeno.

3) *Osnovna razina buke* L95 jest razina buke koja je pređena 95% vremena mjerenja.

4) *Ekvivalentna razina buke* Leq jest ona razina stalne buke koja bi na čovjeka jednako djelovala kao promatrana promjenjiva buka istog vremena trajanja.

5) *Rezidualna buka* jest ukupna buka prisutna na nekom mjestu prije nego što je došlo do bilo kakve promjene u postojećoj situaciji, odnosno kada izvori buke ili objekt koji se ocjenjuje ne radi.

6) LmaxnT jest najviša razina buke tijekom mjerenja standardizirana na vrijeme odjeka 0,5 s.

7) *Prilagođenje* jest bilo koji iznos, pozitivan ili negativan, koji je dodan predviđenoj ili izmjerenoj zvučnoj razini na račun neke značajke zvuka, dobi dana ili tipa izvora:

– sadržaj istaknutih tonova, impulsa, informacija (jasno prepoznatljiv govor, glazba ili pjevanje), dubokih tonova (smatra se da duboki tonovi postoje kada vrednovana razina C prekoračuje za više od 20 dB dopuštenu A-razinu buke),

– vremensko razdoblje pojave buke (dan, večer, noć),

– vrsta izvora buke (cestovni, pružni promet, industrijski pogoni i postrojenja, buka ugostiteljskih i zabavnih sadržaja, vjetroelektrane i sl.).

8) *Ocjenska razina* je svaka izmjerena ili računalnim metodama proračunata razina zvuka u slobodnom zvučnom polju kojoj su dodana prilagođenja. Ocjenska razina označava se indeksom R.

9) *Lden (indikator buke za dan-večer-noć)* jest indikator buke za cjelodnevno razdoblje.

10) *Lday* jest indikator buke za vremensko razdoblje ‘dan’.

11) *Levening* je indikator buke za vremensko razdoblje ‘večer’.

12) *Lnight* je indikator buke za vremensko razdoblje ‘noć’.

13)  *Pojedinačni događaj:* pojedinačni zvučni događaj (npr. prolazak kamiona, prelet zrakoplova ili eksplozija) opisuje se sa sljedeća tri parametra:

a) razina izloženosti zvuku s odgovarajućim frekvencijskim vrednovanjem,

b) najviša razina buke s odgovarajućim vremenskim i frekvencijskim vrednovanjem,

c) vršna razina buke s odgovarajućim frekvencijskim vrednovanjem.

14) *Trajanje događaja:* Trajanje događaja određuje se prema nekoj karakteristici zvuka, npr. broju puta koliko je neka određena razina prekoračena.

15) *Ponavljajući pojedinačni događaji:* Ponavljajući pojedinačni događaji su obično ponovne pojave pojedinačnih događaja.

16) *Kontinuirana buka:* Razina buke izvora koji proizvodi kontinuirani zvuk, a može biti konstantna, promjenjiva ili se polako mijenja tijekom nekog vremenskog intervala.

(2) Pojmovi koji nisu uređeni odredbama ovoga Pravilnika definirani su normom HRN ISO 1996-1 i HRN ISO 1996-2.

(3) Osnovne veličine i postupci ocjenjivanja buke okoliša u smislu ovoga Pravilnika definirani su normom HRN ISO 1996-1, a postupci određivanja razina zvučnog tlaka u smislu ovoga pravilnika definirani su normom HRN ISO 1996-2.

# Članak 3.

Odredbe ovoga Pravilnika primjenjuju se za vremensko razdoblje ‘dan’, vremensko razdoblje ‘večer’ i vremensko razdoblje ‘noć’ kao i za cjelodnevno razdoblje ‘dan-večer-noć’.

BUKA U VANJSKOM PROSTORU

# Članak 4.

(1) Najviše dopuštene ocjenske razine buke imisije u otvorenom prostoru utvrđene su u Tablici 1. ovoga stavka.

*Tablica 1.*

|  |  |  |  |  |  |
| --- | --- | --- | --- | --- | --- |
| Zona buke | Namjena prostora | Najviše dopuštene ocjenske razine buke imisije *L*R,Aeq / dB(A) | | | |
| *L*day | *L*evening | *L*night | *L*den |
| 1. | Zona zaštićenih tihih područja namijenjena odmoru i oporavku uključujući nacionalni park, posebni rezervat, park prirode, regionalni park, spomenik prirode, značajni krajobraz, park-šuma, spomenik parkovne arhitekture, tiha područja izvan naseljenog mjesta | 50 | 45 | 40 | 50 |
| 2. | Zona namijenjena stalnom stanovanju i/ili boravku, tiha područja unutar naseljenog mjesta | 55 | 50 | 40 | 53 |
| 3. | Zona mješovite, pretežito stambene namjene, javna i društvena namjena – zdravstvena namjena, predškolska, osnovno školska, srednje školska, visoka učilišta, kultura, vjerska | 55 | 50 | 45 | 55 |
| 4. | Zona mješovite, pretežito poslovne namjene sa stanovanjem, sa povremenim stanovanjem , pretežito poljoprivredna gospodarstva, javna i društvena namjena – upravna, socijalna | 60 | 55 | 50 | 60 |
| 5. | Zona gospodarske namjene pretežito zanatske.  Zona poslovne pretežito uslužne, trgovačke te trgovačke ili komunalno servisne namjene.  Zona ugostiteljsko turističke namjene uključujući hotele, turističko naselje, kamp, ugostiteljski pojedinačni objekti sa pratećim sadržajima.  Zone sportsko rekreacijske namjene na kopnu uključujući golf igralište, jahački centar, hipodrom, centar za zimske športove, teniski centar, sportski centar – kupališta.  Zone sportsko rekreacijske namjene na moru i rijekama uključujući uređena kupalište, centre za vodene sportove.  Zone luka nautičkog turizma uključujući sidrište, odlagalište plovnih objekata, suha marina, marina. | 65 | 60 | 55 | 65 |
| 6. | Zona gospodarske namjene pretežito proizvodne industrijske djelatnosti.  Zone morskih luka državnog značaja na bitne djelatnosti, zone morskih luka osobitog međunarodnog gospodarskog značaja, zone morskih luka županijskog značaja.  Zone riječnih luka od državnog i županijskog značaja. | Razina buke koja potječe od izvora buka unutar ove zone na granici sa najbližom zonom 1 odnosno 2, 3 ili 4 ne smije prekoračiti dopuštene razine buke navedene zone. | | | |

(2) Vrijednosti navedene u Tablici 1. iz stavka 1. ovoga članka odnose se na ukupnu razinu buke imisije od svih postojećih i planiranih izvora buke zajedno.

(3) Zone iz Tablice 1. iz stavka 1. ovoga članka određuju se na temelju dokumenata prostornog uređenja te se trajno usklađuju s promjenama u prostorno planskoj dokumentaciji.

# Članak 5.

(1) Za područja u kojima je postojeća razina rezidualne buke jednaka ili viša od dopuštene razine prema Tablici 1. iz članka 4. ovoga Pravilnika, imisija buke koja bi nastala od novoprojektiranih, izgrađenih ili rekonstruiranih odnosno adaptiranih građevina s pripadnim izvorima buke ne smije prelaziti dopuštene razine iz Tablice 1. iz članka 4. ovoga Pravilnika, umanjene za 5 dB(A).

(2) Za područja u kojima je postojeća razina rezidualne buke niža od dopuštene razine prema Tablici 1. iz članka 4. ovoga Pravil­nika, imisija buke koja bi nastala od novoprojektiranih izgra­đenih, rekonstruiranih ili adaptiranih građevina s pripadnim izvorima buke ne smije povećati postojeće razine buke za više od 1 dB(A).

# Članak 6.

(1) Razina buke prometa na novoizgrađenim prometnim infrastrukturnim građevinama autoceste, državne ceste, željezničkim prugama i žičarama u naseljima, a koje dodiruju, odnosno presijecaju zone 1. - 4. iz Tablice 1. iz članka 4. ovoga Pravilnika, potrebno je projektirati i graditi na način da razina buke na granici planiranog koridora infrastrukturne građevine:

* ne prelazi ocjensku razinu buke od 65 dB(A) tijekom vremenskog razdoblja 'dan',
* ne prelazi ocjensku razinu buke od 60 dB(A) tijekom vremenskog razdoblja 'večer',
* ne prelazi ocjensku razinu buke od 50 dB(A) tijekom vremenskog razdoblja 'noć',
* ne prelazi cjelodnevnu ocjensku razinu *L*den od 63 dB(A).

(2) U slučaju rekonstrukcije, adaptacije ili izvanrednog održavanja građevina prometne infrastrukture koje stvaraju buku iznad dopuštene razine, građevine prometne infrastrukture svih kategorija potrebno je projektirati i/ili rekonstruirati i/ili adaptirati na način da se razina buke smanji na dopuštenu razinu iz stavka 1. ovoga članka.

(3) Iznimno, u slučaju kada je prilikom rekonstrukcije i/ili adaptacije građevina prometne infrastrukture nemoguće izvesti snižavanje razina buke prema stavku 2. ovoga članka primjenom uobičajenih tehničkih mjera za zaštitu od buke na sličnim građevinama, elaboratom zaštite od buke potrebno je dokazati da su poduzete sve raspoložive tehnički prihvatljive mjere za zaštitu od buke.

(4) Kod izgradnje, rekonstrukcije ili adaptacije gradskih i lokalnih prometnica projektom zaštite od buke potrebno je dokazati da su poduzete sve raspoložive, a tehnički prihvatljive mjere zaštite od buke.

BUKA U ZATVORENIM BORAVIŠNIM PROSTORIMA

# Članak 7.

Najviše dopuštene ocjenske ekvivalentne razine buke *L*RAeq *u* zatvorenim boravišnim prostorijama po zonama buke utvrđene su u Tablici 2. ovoga članka. One vrijede kod zatvorenih prozora i vrata prostorija.

*Tablica 2.*

|  |  |  |  |  |  |
| --- | --- | --- | --- | --- | --- |
| Vremensko razdoblje | Najviše dopuštene ekvivalentne razine buke *L*Req / dB(A) po zonama Tablice 1. iz članka 4. ovoga Pravilnika | | | | |
| 1 | 2 | 3 | 4 | 5 |
| – za dan | 30 | 35 | 35 | 40 | 40 |
| – za večer | 27 | 30 | 30 | 35 | 35 |
| – za noć | 25 | 25 | 25 | 30 | 30 |
| – za cjelodnevno razdoblje | 33 | 35 | 35 | 40 | 40 |

# Članak 8.

(1) Svi novi izvori buke u zgradi i izvan nje zajedno ne smiju povisiti postojeću razinu buke u boravišnim prostorijama.

(2) Mjere zaštite od buke u slučaju novih izvora buke prema stavku 1. ovoga članka, potrebno je primijeniti na te nove izvore buke.

# Članak 9.

Najviše dopuštene maksimalne standardne razine buke *L*RAFmax,nT koje se u zatvorenim boravišnim prostorijama javljaju kao posljedica rada na zgradu vezanih servisnih uređaja (uređaji za dovod i odvod vode, uređaji za snabdijevanje energijom, grijanje, prozračivanje i klimatizaciju, dizala, uređaji za pranje, bazeni i sportski uređaji, uređaji za sakupljanje i uklanjanje otpada, vrata na motorni pogon itd.) utvrđene su u Tablici 3. ovoga članka.

*Tablica 3.*

|  |  |
| --- | --- |
| Vremenska značajka buke | Dopuštena razina buke LRAFmax,nT / dB(A) |
| Stalna ili isprekidana buka (npr. grijanje, pumpe) | 25 |
| Kratkotrajna ili kolebajuća buka (npr. dizala, ispiranje WC) | 30 |

# Članak 10.

Najviše dopuštene ekvivalentne razine buke mjerene u zatvorenim prostorijama posebne namjene, od izvora buke u zgradi i izvan zgrade kada se u njima ne obavlja redovna aktivnost, utvrđene su u Tablici 4. ovoga članka.

*Tablica 4.*

|  |  |  |  |
| --- | --- | --- | --- |
| Redni broj | Namjena prostorije | Dopuštena ekvivalentna razina buke *L*A,eq / dB(A) | |
| dan i večer | noć |
| 1. | Bolnice, klinike, domovi zdravlja i sl. | | | |
| 1.1. | Bolničke sobe | 35 | 30 |
| 1.2. | Ordinacije | 40 | 40 |
| 1.3. | Operacijski blok bez medicinskih uređaja i opreme | 35 | 35 |
| 2. | Hoteli, moteli, domovi, samački hoteli i sl. | | | |
| 2.1. | Smještajne jedinice u objektima koji se kategoriziraju s 4 i više zvjezdica | 35 | 30 |
| 2.2. | Smještajne jedinice u objektima koji se kategoriziraju s 3 zvjezdice, pansioni, hosteli, i guest house kategorije komfor, od izvora buke u zgradi i izvan zgrade | 40 | 35 |
| 2.3. | Smještajne jedinice u objektima koji se kategoriziraju s \*\* i niže \*\*, pansion i guest house kategorije standard, odmaralište, omladinski hotel, omladinski hostel, planinarski dom, lovački dom, gostionica sa sobama, od izvora buke u zgradi i izvan zgrade | 45 | 35 |
| 2.4. | Spavaonice u domovima  od izvora buke u zgradi i izvan zgrade | 40 | 35 |
| 2.5. | Sobe u samačkim hotelima  od izvora buke u zgradi i izvan zgrade | 40 | 35 |
| 3. | Škole, visoka učilišta, čitaonice, biblioteke, znanstveno-istraživačke ustanove i sl. | | | |
| 3.1. | Predavaonice i učionice  od izvora buke u zgradi i izvan zgrade | 35 | 35 |
| 3.2. | Kabineti na visokim učilištima  od izvora buke u zgradi i izvan zgrade | 40 | 40 |
| 3.3. | Kabineti u školama  od izvora buke u zgradi i izvan zgrade | 35 | 35 |
| 3.4. | Čitaonice, biblioteke  od izvora buke u zgradi i izvan zgrade | 35 | 35 |
| 4. | Ustanove za predškolski odgoj djece i sl. | | | |
| 4.1. | Sobe za rad s djecom i odmor djece  od izvora buke u zgradi i izvan zgrade | 35 | 35 |
| 5. | Dvorane | | | |
| 5.1. | Kina, čitaonice, izložbene prostorije, predavaonice, učionice i slične prostorije | 30 | 30 |
| 5.2. | Koncertne dvorane | 25 | 25 |

BUKA SADRŽAJA ZA REKREACIJU I ZABAVU

# Članak 11.

(1) Buka koja se javlja od nepokretnih i pokretnih izvora na otvorenim i u zatvorenim prostorima namijenjenim za igru, ples, predstave, koncerte, slušanje glazbe i zabavu ako iste obavljaju pravne i fizičke osobe kao svoju stalnu registriranu djelatnost, zajedno sa na njih vezanim prometom ne smije prijeći razine buke određene u člancima 4., 5., 7. i 8. ovoga Pravilnika.

(2) Zahtjevi iz stavka 1. ovoga članka ne odnose se na održavanje manifestacija kao što su javni skupovi, organiziranje razonode, zabavnih i drugih aktivnosti na zatvorenom ili otvorenom prostoru sukladno posebnim odlukama predstavničkih tijela jedinica lokalne samouprave.

# Članak 12.

Objekti u kojima se obavlja ugostiteljska djelatnost ili pružaju ugostiteljske usluge, a u kojima propisom kojim se uređuju minimalni uvjeti nije kao obveza predviđena glazba, može se u zatvorenom prostoru izvoditi samo glazba ugođaja najviše ekvivalentne razine 65 dB(A).

# Članak 13.

(1) Objekti koji rade noću, u kojima se obavlja ugostiteljska djelatnost ili pružaju ugostiteljske usluge, a u kojima je propisom kojim se uređuju minimalni uvjeti predviđena glazba, dopušteno je izvoditi glazbu do razine buke koja neće u najugroženijim štićenim boravišnim prostorima prelaziti dopuštene razine, a najviše do razine LA,eq=90 dB(A), srednje vršne razine LA,01=100 dB(A).

(2) Buka od glazbe, ventilacije, klimatizacije i drugih izvora zvuka, zajedno s bukom pri dolasku i odlasku posjetitelja i sudionika, pješice ili vozilima, stalna ili povremena (otvaranje vrata), u objektu i na vanjskom uslužnom prostoru, ne smije u boravišnim prostorijama i okolnom vanjskom prostoru povećati postojeću rezidualnu ekvivalentnu razinu buke.

POVREMENI IZVORI BUKE

# Članak 14.

(1) Povremeni izvori buke pojavljuju se rijetko, diskontinuirano i pojedinačno, kao npr. pri servisiranju opreme, ispuštanju pare, radu agregata namijenjenih isključivo kao rezervno napajanje u slučaju ispada mreže za opskrbu električnom energijom i sl.

(2) U zonama 1. – 4. iz Tablice 1. iz članka 4. ovoga Pravilnika, ocjenska razina buke izvan zgrada ne smije biti veća od 70 dB(A) tijekom razdoblja 'dan', 65 dB(A) tijekom razdoblja 'večer', odnosno 55 dB(A) tijekom razdoblja 'noć'.

(3) Pojedinačne kratkotrajne vršne vrijednosti buke *L*RE ne smiju u:

– zoni 5. biti veće danju za 25 dB(A), noću za 15 dB(A),

– zonama 1. – 4. biti veće danju za 20 dB(A), noću za 10 dB(A) od vrijednosti propisanih u Tablici 1. iz članka 4. ovoga Pravilnika.

(4) Na navedene izvore buke ne odnose se odredbe članka 8. ovoga Pravilnika.

BUKA GRADILIŠTA

# Članak 15.

(1) Bez obzira na zonu iz Tablice 1. iz članka 4. ovoga Pravilnika, dopuštena ocjenska razina buke gradilišta na otvorenom ili zatvorenom dijelu građevina na najizloženijem mjestu imisije zvuka tijekom vremenskog razdoblja 'dan' iznosi 65 dB(A), tijekom vremenskog razdoblja 'večer' iznosi 55 dB(A), a tijekom vremenskog razdoblja 'noć' ekvivalentna razina buke ne smije prijeći vrijednosti iz Tablice 1. iz članka 4. ovoga Pravilnika.

(2) Ekvivalentna razina buke gradilišta na otvorenom ili zatvorenom dijelu građevina tijekom vremenskog razdoblja 'noć' na najizloženijem mjestu imisije zvuka ne smije prijeći vrijednosti iz Tablice 1. iz članka 4. ovoga Pravilnika.

(3) Iznimno od odredbi stavaka 1. i 2. ovoga članka dopušteno je prekoračenje dopuštenih razina buke u slučaju ako to zahtijeva tehnološki proces u trajanju do najviše tri (3) noći tijekom uzastopnog razdoblja od trideset (30) dana. Između vremenskih razdoblja u kojima se očekuje prekoračenje dopuštenih razina buke mora se osigurati barem 2 cijela vremenska razdoblja 'noć' bez prekoračenja dopuštenih razina buke tijekom vremenskog razdoblja 'noć'.

(4) U slučaju iznimnog prekoračenja dopuštenih razina buke prema stavku 3. ovoga članka izvođač radova obvezan je provesti praćenje razina buke od strane ovlaštene pravne osobe, te izvješće dostaviti nadležnoj sanitarnoj inspekciji. Ispitno izvješće unosi se u građevinski dnevnik.

PRIMJENA MJERNE NESIGURNOSTI ISPITNIH LABORATORIJA

# Članak 16.

Za ocjenu sukladnosti ocjenskih razina buke dobivenih postupkom terenskog ispitivanja i/ili računalnim modeliranjem s dopuštenim razinama buke određenih ovim Pravilnikom, ovlaštene pravne osobe za stručne poslove akustičkih mjerenja obvezne su koristiti dvostrani interval pokrivanja uz 68%-tnu razinu povjerenja i faktor pokrivanja *k*=1.

PRIJELAZNE I ZAVRŠNE ODREDBE

# Članak 17.

Postupci pokrenuti na temelju Pravilnika o najvišim dopu­štenim razinama buke u sredini u kojoj ljudi rade i borave („Narodne novine“, broj 145/04) dovršit će se po odredbama toga Pravilnika.

# Članak 18.

Stupanjem na snagu ovoga Pravilnika prestaje važiti Pravilnik o najvišim dopuštenim razinama buke u sredini u kojoj ljudi rade i borave („Narodne novine“, broj 145/04).

# Članak 19.

Ovaj Pravilnik stupa na snagu prvi dan od dana njegove objave u „Narodnim novinama“.

KLASA:

URBROJ:

Zagreb,

                                                                                                         MINISTAR

                                                                                      izv. prof. dr. sc. Vili Beroš, dr. med.